CELEX: 32020Q0722(01)
Language: fi
Date: 2020-06-04 00:00:00
Title: Euroopan investointirahaston päätös, annettu 4 päivänä kesäkuuta 2020, sisäisistä säännöistä, jotka koskevat rekisteröityjen tiettyjen oikeuksien rajoituksia Euroopan investointirahaston toiminnan puitteissa tapahtuvassa henkilötietojen käsittelyssä

22.7.2020   
               
               
                  FI
               
               
                  Euroopan unionin virallinen lehti
               
               
                  L 236/1
               
            
         EUROOPAN INVESTOINTIRAHASTON PÄÄTÖS,
         annettu 4 päivänä kesäkuuta 2020,
         sisäisistä säännöistä, jotka koskevat rekisteröityjen tiettyjen oikeuksien rajoituksia Euroopan investointirahaston toiminnan puitteissa tapahtuvassa henkilötietojen käsittelyssä
         EUROOPAN INVESTOINTIRAHASTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta 23 päivänä lokakuuta 2018 annetun Euroopan parlamentin ja neuvoston asetuksen (EY) 2018/1725 (1) (jäljempänä ’asetus’) ja erityisesti sen 25 artiklan,
         ottaa huomioon Euroopan tietosuojavaltuutetun lausunnon (2),
         sekä katsoo seuraavaa:
         
                     (1)
                  
                  
                     Euroopan investointirahaston compliance-toiminto voi toteuttaa toimintansa puitteissa hallinnollisia tutkimuksia Euroopan investointipankkiryhmän henkilöstön toimintasääntöjen perusteella, jolloin kyseessä on henkilötietoja sisältävien tietojen käsittely.
                  
               
                     (2)
                  
                  
                     Euroopan investointirahaston tietosuojavastaava voi omasta aloitteestaan tai rekisterinpitäjän tai kenen tahansa luonnollisen henkilön pyynnöstä tutkia seikkoja ja tapauksia, jotka välittömästi liittyvät hänen tehtäviinsä ja jotka tulevat hänen tietoonsa, sekä antaa asiasta kertomuksen tutkimuksen pyytäjälle tai rekisterinpitäjälle asetuksen 45 artiklan 2 kohdan mukaisesti.
                  
               
                     (3)
                  
                  
                     Euroopan investointirahaston henkilöstöhallinto voi toteuttaa toimintansa puitteissa kurinpitomenettelyjä Euroopan investointirahaston henkilöstösääntöjen 6 osaston, työhyvinvointia koskevan Dignity at Work -politiikan IV osaston ja voimassa olevien Euroopan investointirahaston käytännesääntöjen perusteella.
                  
               
                     (4)
                  
                  
                     Euroopan investointirahaston hallituksen jäsenillä, toimitusjohtajalla, varatoimitusjohtajalla ja henkilöstön jäsenillä sekä toiminnan/transaktioiden osapuolilla on velvollisuus ilmoittaa hallinnon tarkastus -toiminnon Euroopan investointipankin väärinkäytösten tutkintajaostolle mahdollisista Euroopan investointirahaston tai unionin etuja vahingoittavista väärinkäytöksistä (kuten petoksista tai lahjonnasta) tai muille toimivaltaisille yksiköille sellaisista virkatoimiin liittyvistä vakavista teoista, jotka voivat merkitä, että asianmukaisia velvollisuuksia ei ole noudatettu. Kuka tahansa yleisöön kuuluva, luonnollinen henkilö tai yhteisö voi lisäksi ilmoittaa väärinkäytösepäilystä väärinkäytösten tutkintajaostolle.
                  
               
                     (5)
                  
                  
                     Euroopan investointirahaston petostentorjuntaperiaatteissa määritellyt väärinkäytöksiä koskevat tutkimukset suorittaa tietojen käsittelijänä Euroopan investointipankin väärinkäytösten tutkintajaosto Euroopan investointirahaston ja Euroopan investointipankin välisen palvelujen tarjoamista koskevan puitesopimuksen perusteella.
                  
               
                     (6)
                  
                  
                     Euroopan investointirahasto suorittaa oman toimintansa tarkastuksia. Tätä tehtävää hoitaa nykyään Euroopan investointipankin sisäisen tarkastuksen osasto Euroopan investointirahaston ja Euroopan investointipankin välisen palvelujen tarjoamista koskevan puitesopimuksen perusteella.
                  
               
                     (7)
                  
                  
                     Euroopan investointirahasto voi johdanto-osan 1–6 kappaleessa kuvattujen tehtävien yhteydessä antaa unionin muille toimielimille, elimille, laitoksille ja virastoille apua ja tarjota yhteistyötä sekä ottaa niiltä vastaan apua ja yhteistyötä asiaan liittyvien palvelutasosopimusten, yhteisymmärryspöytäkirjojen ja yhteistyösopimusten mukaisesti.
                  
               
                     (8)
                  
                  
                     Euroopan investointirahasto voi antaa EU:n jäsenvaltioiden viranomaisille apua ja tarjota yhteistyötä näiden pyynnöstä tai omasta aloitteestaan sekä ottaa niiltä vastaan apua ja yhteistyötä.
                  
               
                     (9)
                  
                  
                     Euroopan investointirahasto voi antaa kolmansien maiden kansallisille viranomaisille ja kansainvälisille järjestöille apua ja tarjota yhteistyötä näiden pyynnöstä tai omasta aloitteestaan sekä ottaa niiltä vastaan apua ja yhteistyötä.
                  
               
                     (10)
                  
                  
                     Edellä mainitun toiminnan yhteydessä Euroopan investointirahasto, joka toimii rekisterinpitäjänä, tai kuka tahansa edellä johdanto-osan 4 kappaleessa tarkoitettu Euroopan investointirahaston yhteistyökumppani, kuten Euroopan investointipankin väärinkäytösten tutkintajaosto, joka toimii tietojen käsittelijänä, tai kuka tahansa muu toimivaltainen yksikkö voi kerätä ja käsitellä henkilötietoja, kuten luonnollisen henkilön tunnistetietoja, yhteystietoja, ammatillisia rooleja ja tehtäviä, yksityistä ja ammatillista toimintaa koskevia tietoja sekä taloudellisia tietoja.
                  
               
                     (11)
                  
                  
                     Käytössä on asianmukaiset suojatoimet, joilla suojataan henkilötiedot ja estetään tahaton tai lainvastainen pääsy tietoihin tai niiden siirtäminen, kun niitä säilytetään fyysisessä tai sähköisessä ympäristössä. Käsittelyn jälkeen tiedot säilytetään Euroopan investointirahaston voimassa olevien tietojen säilyttämistä koskevien sääntöjen mukaisesti asetuksen 31 artiklaan perustuvissa tietosuojaselosteissa määritetyllä tavalla. Säilytysajan päätyttyä tapaukseen liittyvät tiedot, kuten henkilötiedot, poistetaan, anonymisoidaan tai siirretään historiallisiin arkistoihin Euroopan unionin henkilötietojen suojaamista koskevien periaatteiden ja asiaan liittyvien säädösten tai Euroopan investointirahaston toimintaperiaatteiden mukaisesti.
                  
               
                     (12)
                  
                  
                     Tässä yhteydessä Euroopan investointirahasto on sitoutunut täyttämään velvollisuutensa antaa rekisteröidylle tietoja edellä mainituista käsittelytoimista ja kunnioittaa asetuksessa vahvistettuja rekisteröityjen oikeuksia.
                  
               
                     (13)
                  
                  
                     Asetuksen mukaiset rekisteröityjen oikeudet saattaa olla tarpeen sovittaa yhteen edellä mainitun toiminnan tarpeiden kanssa kunnioittaen samalla täysimääräisesti muiden rekisteröityjen perusoikeuksia ja -vapauksia. Tämän vuoksi asetuksen 25 artiklassa säädetään tiukoin edellytyksin mahdollisuudesta rajoittaa 14–20, 35 ja36 artiklan soveltamista, sekä 4 artiklan soveltamista siltä osin kuin sen säännökset vastaavat 14–20 artiklassa säädettyjä oikeuksia ja velvollisuuksia. Tässä tapauksessa on tarpeen antaa sisäisiä sääntöjä, joiden nojalla Euroopan investointirahasto voi rajoittaa edellä mainittuja rekisteröityjen oikeuksia asetuksen kyseisen artiklan mukaisesti.
                  
               
                     (14)
                  
                  
                     Tällainen tilanne voi olla kyseessä erityisesti silloin, kun rekisteröidylle annetaan henkilötietojen käsittelyä koskevia tietoja hallinnollisen tutkimuksen alustavassa arviointivaiheessa tai itse tutkinnan aikana, tai ennen kuin tehdään mahdollinen päätös asian tutkimatta jättämisestä tai kurinpitomenettelyä edeltävässä vaiheessa. Tietyissä olosuhteissa tällaisten tietojen antaminen voisi vaikuttaa huomattavasti Euroopan investointirahaston mahdollisuuteen suorittaa tutkimus tehokkaasti esimerkiksi siksi, että asianomainen henkilö voisi tuhota todisteita tai pyrkiä vaikuttamaan mahdollisiin todistajiin ennen kuin heitä on kuultu. Lisäksi Euroopan investointirahasto voi joutua suojelemaan muiden asianosaisten henkilöiden oikeuksia ja vapauksia. Erityisesti voi olla tarpeen suojella sellaisen todistajan tai väärinkäytöksen paljastajan yksityisyyttä, joka on pyytänyt että hänen henkilöllisyytensä salataan. Tällaisessa tapauksessa Euroopan investointirahasto voi kyseisen väärinkäytöksen paljastajan tai muiden asiaan liittyvien henkilöiden oikeuksien ja vapauksien suojaamiseksi päättää rajoittaa oikeutta saada tietoja kyseisten henkilöiden henkilöllisyydestä, lausunnoista tai muista tiedoista.
                  
               
                     (15)
                  
                  
                     Kun Euroopan investointirahasto antaa apua ja tarjoaa yhteistyötä unionin muille toimielimille, elimille, laitoksille ja virastoille, EU:n jäsenvaltioiden viranomaisille, kolmansien maiden kansallisille viranomaisille ja kansainvälisille järjestöille tai ottaa niiltä vastaan apua ja yhteistyötä edellä mainittujen toimien yhteydessä, sen voi tietyissä olosuhteissa ja noudattaen Euroopan tietosuojavaltuutetun edellyttämää tietosuojan vähimmäistasoa olla tarpeen turvata tutkintansa tehokkuus tai sen kanssa yhteistyötä tekevän yhteisön suorittaman tutkinnan tehokkuus ja suojella tarvittaessa asianosaisia henkilöitä ja heidän oikeuksiaan ja vapauksiaan.
                  
               
                     (16)
                  
                  
                     Euroopan investointirahasto soveltaa rajoituksia vain, jos ne ovat keskeisiltä osin perusoikeuksien ja -vapauksien mukaisia sekä demokraattisessa yhteiskunnassa ehdottoman välttämättömiä ja oikeasuhteisia toimenpiteitä. Euroopan investointirahasto esittää perusteet kyseisille rajoituksille.
                  
               
                     (17)
                  
                  
                     Euroopan investointirahasto pitää kirjaa rajoitusten soveltamisesta vastuuvelvollisuuden periaatteen mukaisesti.
                  
               
                     (18)
                  
                  
                     Kun Euroopan investointirahasto käsittelee tehtäviensä yhteydessä muiden organisaatioiden kanssa vaihdettuja henkilötietoja, se kuulee näitä organisaatioita ja nämä organisaatiot kuulevat sitä rajoitusten asettamisen mahdollisista perusteista sekä rajoitusten tarpeellisuudesta ja oikeasuhteisuudesta, ellei tämä vaaranna Euroopan investointirahaston toimintaa.
                  
               
                     (19)
                  
                  
                     Asetuksen 25 artiklan 6 kohdassa rekisterinpitäjä velvoitetaan ilmoittamaan rekisteröidyille pääasialliset syyt rajoituksen soveltamiseen sekä se, että heillä on oikeus tehdä kantelu Euroopan tietosuojavaltuutetulle.
                  
               
                     (20)
                  
                  
                     Euroopan investointirahasto voi asetuksen 25 artiklan 8 kohdan nojalla lykätä niiden syiden ilmoittamista, joiden vuoksi rajoitusta sovelletaan rekisteröityyn, tai jättää ilmoituksen tekemättä tai evätä sen, jos se jollakin tavalla poistaisi rajoituksen vaikutuksen. Euroopan investointirahasto arvioi tapauskohtaisesti, poistaisiko rajoituksesta ilmoittaminen rajoituksen vaikutuksen.
                  
               
                     (21)
                  
                  
                     Tietosuojavastaava voi tehdä rajoitusten soveltamisesta riippumattoman arvion, jonka tarkoituksena on varmistaa, että tätä päätöstä on noudatettu,
                  
               ON PÄÄTTÄNYT SEURAAVAA:
         
            1 artikla
            Kohde ja soveltamisala
            Tässä päätöksessä vahvistetaan säännöt niille edellytyksille, joiden täyttyessä Euroopan investointirahasto voi rajoittaa asetuksen 14–20, 35 ja 36 artiklan sekä 4 artiklan soveltamista asetuksen 25 artiklan mukaisesti.
         
         
            2 artikla
            Rajoitukset
            
               1.   Asetuksen 25 artiklan 1 kohdan mukaisesti Euroopan investointirahasto voi vain tapauskohtaisesti tiukoin edellytyksin rajoittaa 14–20, 35 ja 36 artiklan soveltamista, sekä 4 artiklan soveltamista siltä osin kuin sen säännökset vastaavat 14–20 artiklassa säädettyjä oikeuksia ja velvollisuuksia
               
                           a)
                        
                        
                           suorittaessaan hallinnollisia tutkimuksia Euroopan investointipankkiryhmän henkilöstön toimintasääntöjen ja muiden voimassa olevien käytännesääntöjen mukaisesti;
                        
                     
                           b)
                        
                        
                           suorittaessaan tutkimuksia seikoista ja tapauksista, jotka liittyvät välittömästi tietosuojavastaavan tehtäviin asetuksen 45 artiklan 2 kohdan mukaisesti;
                        
                     
                           c)
                        
                        
                           toteuttaessaan kurinpitomenettelyjä Euroopan investointirahaston henkilöstösääntöjen 6 osaston, työhyvinvointia koskevan Dignity at Work -politiikan IV osaston ja muiden voimassa olevien rahaston käytännesääntöjen perusteella;
                        
                     
                           d)
                        
                        
                           varmistaessaan, että Euroopan investointirahaston henkilöstön jäsenet voivat ilmoittaa luottamuksellisesti tosiseikoista, jos he katsovat, että on tapahtunut vakavia sääntöjenvastaisuuksia, joita tarkoitetaan Euroopan investointipankkiryhmän väärinkäytösten ilmiantojärjestelmää koskevassa asiakirjassa (EIB Group Whistleblowing Policy);
                        
                     
                           e)
                        
                        
                           varmistaessaan, että Euroopan investointirahaston henkilöstön jäsenet voivat ilmoittaa luottamuksellisesti tosiseikoista, jos he katsovat, että on syytä epäillä mahdollista unionin etuja vahingoittavaa väärinkäytöstä, kuten petosta tai lahjontaa, tai sellaista virkatoimiin liittyvää tekoa, joka voi merkitä henkilöstön jäsenille kuuluvien velvollisuuksien vakavaa laiminlyöntiä siten kuin määrätään Euroopan investointipankkiryhmän väärinkäytösten ilmiantojärjestelmää koskevassa asiakirjassa, Euroopan investointirahaston petostentorjuntaperiaatteissa ja asiaan liittyvissä Euroopan investointirahaston käytännesäännöissä;
                        
                     
                           f)
                        
                        
                           suorittaessaan tutkimuksia kielletystä toiminnasta Euroopan investointirahaston petostentorjuntaperiaatteiden mukaisesti;
                        
                     
                           g)
                        
                        
                           suorittaessaan Euroopan investointirahaston kaikkia toimintoja ja osastoja koskevia sisäisiä tarkastuksia;
                        
                     
                           h)
                        
                        
                           antaessaan unionin muille toimielimille, elimille, laitoksille ja virastoille apua ja tarjotessaan niille yhteistyötä sekä ottaessaan niiltä vastaan apua ja yhteistyötä edellä mainitun toiminnan yhteydessä asiaan liittyvien palvelutasosopimusten, yhteisymmärryspöytäkirjojen ja yhteistyösopimusten mukaisesti;
                        
                     
                           i)
                        
                        
                           antaessaan EU:n jäsenvaltioiden viranomaisille apua ja tarjotessaan niille yhteistyötä niiden pyynnöstä tai omasta aloitteestaan sekä ottaessaan niiltä vastaan apua ja yhteistyötä;
                        
                     
                           j)
                        
                        
                           antaessaan kolmansien maiden viranomaisille ja kansainvälisille järjestöille apua ja tarjotessaan niille yhteistyötä niiden pyynnöstä tai omasta aloitteestaan sekä ottaessaan niiltä vastaan apua ja yhteistyötä.
                        
                     
            
               2.   Tietoryhmiin voi kuulua luonnollisen henkilön tunnistetietoja, yhteystietoja, ammatillisia rooleja ja tehtäviä, yksityistä ja ammatillista toimintaa koskevia tietoja, asiaan osallisuutta koskevia tietoja sekä taloudellisia tietoja.
            
            
               3.   Edellä mainittujen rajoitusten soveltaminen ei rajoita asetuksen 16 artiklan 5 kohdan eikä 17 artiklan 4 kohdan säännösten mahdollista soveltamista; niistä ensimmäinen koskee tiedonsaantioikeutta, kun tietoja ei ole saatu rekisteröidyltä, ja jälkimmäinen rekisteröidyn oikeutta saada pääsy tietoihin.
            
            
               4.   Rajoitusten on oltava keskeisiltä osin perusoikeuksien ja -vapauksien mukaisia, ja niiden on oltava demokraattisessa yhteiskunnassa välttämättömiä ja oikeasuhteisia, siten kuin asetuksessa, vastaavissa säädöksissä tai Euroopan investointirahaston tai Euroopan investointipankkiryhmän sisäisissä menettelytavoissa edellytetään.
            
            
               5.   Rajoitusten on perustuttava Euroopan investointirahaston voimassa olevissa sisäisissä periaatteissa tai menettelyssä annettuun nimenomaiseen lupaan ja niiden on vaikutettava asianomaisten rekisteröityjen oikeuksiin mahdollisimman vähän, minkä tietosuojavastaava on vahvistanut.
            
            
               6.   Tarpeellisuuden ja oikeasuhteisuuden arviointi on tehtävä tapauskohtaisesti tietosuojavastaavaa tyydyttävällä tavalla ennen rajoitusten soveltamista. Rajoitukset on rajoitettava siihen, mikä on ehdottoman välttämätöntä asetettujen tavoitteiden saavuttamiseksi. Rajoitukset voidaan asettaa vain siksi ajaksi, kun rajoitusten syiksi mainitut 1 kohdassa tarkoitetut perusteet sitä edellyttävät, ja tämä on osoitettava tietosuojavastaavaa tyydyttävällä tavalla.
            
            
               7.   Kun väärinkäytösten tutkintajaosto rajoittaa kokonaan tai osittain tietojen antamista tutkintaan liittyville rekisteröidyille (asianosainen, todistaja tai ilmoittaja), sen on kirjattava rajoituksen syyt, mukaan lukien rajoituksen tarpeellisuuden ja oikeasuhteisuuden arviointi. Kirjatuissa tiedoissa on tällöin ilmoitettava, miten tietojen antaminen vaarantaisi väärinkäytösten tutkintajaoston tutkimusten tarkoituksen tai tämän päätöksen 2 artiklan 1 kohdan f, g ja h alakohtien nojalla sovellettujen rajoitusten tarkoituksen tai vaikuttaisi haitallisesti muiden rekisteröityjen oikeuksiin ja vapauksiin. Kirjatut tiedot ja tarvittaessa asiakirjat, joista perusteena olevat seikat ja oikeudelliset syyt käyvät ilmi, on rekisteröitävä. Ne on pyynnöstä annettava Euroopan tietosuojavaltuutetun käyttöön.
            
            
               8.   Euroopan investointirahasto toimittaa vastuullisuuden edistämiseksi selosteen, jossa esitetään sovellettujen rajoitusten perusteet, sovelletut 1 kohdan mukaiset perusteet sekä tarpeellisuutta ja oikeasuhteisuutta koskevan arvioinnin tulokset. Nämä selosteet ovat osa väliaikaista rekisteriä, joka on pyynnöstä annettava Euroopan tietosuojavaltuutetun käyttöön.
            
            
               9.   Kun Euroopan investointirahasto käsittelee tehtäviensä yhteydessä muiden organisaatioiden kanssa vaihdettuja henkilötietoja, sen on kuultava näitä järjestöjä ja näiden järjestöjen on kuultava sitä mahdollisista asianmukaisista syistä rajoitusten asettamiseen sekä rajoitusten tarpeellisuudesta ja oikeasuhteisuudesta, ellei tämä vaarantaisi Euroopan investointirahaston toimintaa.
            
         
         
            3 artikla
            Rekisteröityjen oikeuksiin ja vapauksiin kohdistuvat riskit
            Arvio sellaisten rekisteröityjen oikeuksia ja vapauksia koskevista riskeistä, joiden henkilötietoihin voidaan soveltaa rajoituksia, sekä niiden säilytysaika esitetään selosteessa asianmukaisista käsittelytoimista asetuksen 31 artiklan mukaisesti ja tarvittaessa asetuksen 39 artiklan mukaisessa tietosuojaa koskevassa vaikutustenarvioinnissa.
         
         
            4 artikla
            Säilytysajat ja suojatoimet
            Euroopan investointirahasto toteuttaa suojatoimia, joilla estetään sellaisten henkilötietojen väärinkäyttö tai lainvastainen pääsy tietoihin tai niiden lainvastainen siirtäminen, joihin voidaan soveltaa rajoituksia. Näiden suojatoimien on käsitettävä tekniset ja organisatoriset toimenpiteet, ja ne on tarvittaessa esitettävä yksityiskohtaisesti Euroopan investointirahaston sisäisissä päätöksissä, menettelyissä ja täytäntöönpanosäännöissä. Suojatoimiin on sisällyttävä
            
                        1.
                     
                     
                        roolien, vastuualueiden ja menettelyn eri vaiheiden asianmukainen määrittely
                     
                  
                        2.
                     
                     
                        tarvittaessa turvallinen sähköinen ympäristö, jolla estetään lainvastainen tai tahaton pääsy sähköisiin tietoihin tai niiden siirtäminen asiattomille
                     
                  
                        3.
                     
                     
                        tarvittaessa paperiasiakirjojen turvallinen säilytys ja käsittely
                     
                  
                        4.
                     
                     
                        rajoitusten asianmukainen seuranta ja vähintään kuuden kuukauden välein tehtävä uudelleentarkastelu, jonka tietosuojavastaava toteuttaa. Uudelleentarkastelu on tehtävä myös silloin, kun käsiteltävänä olevan asian keskeiset osatekijät muuttuvat. Rajoitukset poistetaan heti, kun niiden perusteena olleet olosuhteet ovat muuttuneet.
                     
                  
         
            5 artikla
            Tietosuojavastaavalle annettavat tiedot ja tietosuojavastaavan suorittama arviointi
            
               1.   Tietosuojavastaavalle ilmoitetaan ilman aiheetonta viivytystä aina, kun rekisteröidyn oikeuksia rajoitetaan tämän päätöksen mukaisesti, ja hänelle annetaan täysi oikeus tutustua ja rajoittamaton pääsy kaikkiin kirjattuihin tietoihin sekä kaikkiin asiakirjoihin, jotka sisältävät perusteena olevia tosiseikkoja ja oikeudellisia seikkoja ja jotka ovat olennaisia rajoitusta koskevan päätöksen ja rajoituksen voimassa pitämisen seurannan kannalta.
            
            
               2.   Tietosuojavastaava voi pyytää rajoituksen soveltamisen uudelleentarkastelua.
            
            
               3.   Jos tietosuojavastaava soveltaa rajoituksia oman tutkimuksensa yhteydessä, hän ilmoittaa siitä rekisterinpitäjälle ilman aiheetonta viivytystä.
            
            
               4.   Tietosuojavastaavan osallistuminen rajoitusmenettelyyn sekä tietojenvaihto on dokumentoitava asianmukaisella tavalla ja tallennettava asiaankuuluviin asiakirjoihin ja rekistereihin.
            
            
               5.   Euroopan investointipankin väärinkäytösten tutkintajaosto kuulee tietosuojavastaavaa väärinkäytösten tutkinnan yhteydessä ennen kuin tiettyjä mainitun asetuksen 25 artiklassa tarkoitettuja rajoitusperusteita sovelletaan Euroopan investointirahaston petostentorjuntapolitiikassa, väärinkäytösten tutkintajaoston toimintaohjeissa ja tutkintamenettelyissä mainittujen tehtävien yhteydessä tapahtuvaan tietojenkäsittelyyn.
            
         
         
            6 artikla
            Tietojen antaminen rekisteröidyille heidän oikeuksiensa rajoittamisesta
            
               1.   Euroopan investointirahasto sisällyttää verkkosivuillaan julkaistaviin tietosuojaselosteisiin rekisteröidyille tarkoitettuja yleisiä tietoja, jotka koskevat kaikkien rekisteröidyille kuuluvien oikeuksien 2 artiklan 1 kohdassa kuvattuja mahdollisia rajoituksia. Tiedoissa on ilmoitettava, mitä oikeuksia voidaan rajoittaa.
            
            
               2.   Euroopan investointirahasto ilmoittaa rekisteröidyille henkilökohtaisesti näiden oikeuksien nykyisistä tai tulevista rajoituksista ilman aiheetonta viivytystä ja kirjallisessa muodossa 7, 8 ja 9 artiklassa täsmennetyllä tavalla.
            
         
         
            7 artikla
            Rekisteröityjen oikeus saada tietoja ja tietoturvaloukkauksista ilmoittaminen
            
               1.   Kun Euroopan investointirahasto tässä päätöksessä mainittujen toimien yhteydessä rajoittaa kokonaan tai osittain asetuksen 14–16 ja 35 artiklassa tarkoitettuja oikeuksia, rekisteröidyille ilmoitetaan rajoituksen soveltamisen pääasiallisista syistä sekä oikeudesta tehdä kantelu Euroopan tietosuojavaltuutetulle ja käyttää muita oikeussuojakeinoja Euroopan unionin tuomioistuimessa. Rajoituksessa noudatetaan tässä päätöksessä vahvistettuja sääntöjä ja siinä kuvattua menettelyä.
            
            
               2.   Euroopan investointirahasto voi lykätä 1 kohdassa tarkoitettua ilmoitusta rajoituksen syistä, jättää sen tekemättä tai evätä sen siltä osin ja niin kauan kuin se vaarantaisi rajoituksen tarkoituksen. Arviointi tehdään tapauskohtaisesti. Ilmoituksen lykkääminen tai tekemättä jättäminen on perusteltava riittävästi tietosuojavastaavaa tyydyttävällä tavalla ja kirjattava asiaankuuluviin asiakirjoihin ja rekistereihin. Epäilyksen välttämiseksi asianomaisille rekisteröidyille on ilmoitettava oikeudesta tehdä kantelu Euroopan tietosuojavaltuutetulle ja käyttää muita oikeussuojakeinoja Euroopan unionin tuomioistuimessa sellaista päätöstä vastaan, jolla edellä 1 kohdassa tarkoitettua ilmoitusta rajoituksen syistä lykätään tai se evätään.
            
         
         
            8 artikla
            Rekisteröityjen oikeus saada pääsy tietoihin, oikaista tietoja ja poistaa tietoja sekä rajoittaa käsittelyä
            
               1.   Kun Euroopan investointirahasto tässä päätöksessä mainittujen toimien yhteydessä rajoittaa kokonaan tai osittain asetuksen 17–20 artiklassa tarkoitettua oikeutta saada pääsy henkilötietoihin, oikeutta tietojen oikaisemiseen tai poistamiseen tai oikeutta rajoittaa tietojen käsittelyä, se ilmoittaa asianomaisen rekisteröidyn pyyntöön antamassaan vastauksessa sovelletun rajoituksen pääasiallisista syistä sekä mahdollisuudesta tehdä kantelu Euroopan tietosuojavaltuutetulle tai käyttää muita oikeussuojakeinoja Euroopan unionin tuomioistuimessa.
            
            
               2.   Kun oikeutta saada pääsy tietoihin rajoitetaan kokonaan tai osittain, Euroopan investointirahasto ilmoittaa asetuksen 25 artiklan 7 kohdan mukaisesti rekisteröidylle pyyntöä tutkiessaan ainoastaan, onko tiedot käsitelty asianmukaisesti ja, jos näin ei ole, onko tarpeelliset oikaisut tehty.
            
            
               3.   Euroopan investointirahasto voi lykätä 1 ja 2 kohdassa tarkoitettua ilmoitusta rajoituksen syistä, jättää sen tekemättä tai evätä sen siltä osin ja niin kauan kuin se vaarantaisi rajoituksen tarkoituksen. Arviointi tehdään tapauskohtaisesti, ja arvioinnissa noudatetaan tässä päätöksessä vahvistettuja sääntöjä ja siinä kuvattua menettelyä.
            
         
         
            9 artikla
            Sähköisen viestinnän luottamuksellisuus
            
               1.   Euroopan investointirahasto voi poikkeustilanteissa sekä Euroopan parlamentin ja neuvoston direktiivin 2002/58/EY (3) säännösten ja tarkoituksen mukaisesti rajoittaa asetuksen 36 artiklassa tarkoitettua sähköisen viestinnän luottamuksellisuutta. Tässä tapauksessa Euroopan investointirahasto antaa erityisissä sisäisissä säännöissä yksityiskohtaiset tiedot olosuhteista, perusteista, asiaan liittyvistä riskeistä ja niiden vastaisista suojatoimista.
            
            
               2.   Kun Euroopan investointirahasto rajoittaa sähköisen viestinnän luottamuksellisuutta, se ilmoittaa asianomaisen rekisteröidyn pyyntöön antamassaan vastauksessa sovelletun rajoituksen pääasiallisista syistä sekä mahdollisuudesta tehdä kantelu Euroopan tietosuojavaltuutetulle tai käyttää muita oikeussuojakeinoja Euroopan unionin tuomioistuimessa.
            
            
               3.   Euroopan investointirahasto voi lykätä 1 ja 2 kohdassa tarkoitettua ilmoitusta rajoituksen syistä, jättää sen tekemättä tai evätä sen niin kauan kuin se poistaisi rajoituksen vaikutuksen. Arviointi tehdään tapauskohtaisesti.
            
         
         
            10 artikla
            Voimaantulo
            Tämä päätös ja kaikki siihen tehtävät muutokset hyväksytään Euroopan investointirahaston hallituksessa ja ne tulevat voimaan 20 päivänä sen jälkeen, kun ne on julkaistu Euroopan unionin virallisessa lehdessä.
         
         
            Tehty Luxemburgissa 4 päivänä kesäkuuta 2020.
            
               
                   
               
            
         
         
            (1)  EUVL L 295, 21.11.2018, s. 39.
         
            (2)  Euroopan tietosuojavaltuutetun kommentit ja suositukset, annettu 20 päivänä helmikuuta 2020 (DH/CCP/ALS/D(2020) 0372 C2019-1114).
         
            (3)  Euroopan parlamentin ja neuvoston direktiivi 2002/58/EY, annettu 12 päivänä heinäkuuta 2002, henkilötietojen käsittelystä ja yksityisyyden suojasta sähköisen viestinnän alalla (sähköisen viestinnän tietosuojadirektiivi) (EUVL L 201, 31.7.2002, s. 37).